‘फूड जिहाद’ वाले संत बोले- खाने में गोमांस मिलाकर खिलाते हैं
Kanwar Yatra 2023 Muslim Hotel Controversy in Muzaffarnagar UP सावन की शुरुआत होते ही कावंड़िए हरिद्वार से जल भरने के लिए मुजफ्फरनगर, सहारनपुर और बिजनौर के रास्ते निकलते हैं। सड़क किनारे कई रेस्टोरेंट, होटल और ढाबे बंद हैं।
UP में 4 जुलाई से कांवड़ यात्रा शुरू हुई। इससे पहले योगी सरकार का आदेश आ गया कि यात्रा के रूट पर नॉनवेज की दुकानें बंद रहेंगी। यात्रा का रूट यानी जिस रास्ते से कांवड़िए हरिद्वार से गंगाजल लेकर लौटते हैं।
योगी सरकार आने के बाद कांवड़ यात्रा के दौरान हर बार नॉनवेज की दुकानें और नॉन-वेजिटेरियन खाना परोसने वाले होटल बंद रखने का आदेश आता है, पर इस बार मुजफ्फरनगर जिले में मुस्लिमों के वेजिटेरियन होटल भी बंद करा दिए गए। हालांकि, पड़ोसी जिले सहारनपुर और बिजनौर में होटल खुले हैं।
मुजफ्फरनगर में ही ऐसा क्यों हुआ, इसकी पड़ताल करने हम ग्राउंड पर पहुंचे। यहां सड़क किनारे कई रेस्टोरेंट, होटल और ढाबे बंद मिले। इनमें कुछ ऐसे भी हैं, जिन पर हिंदू देवी-देवताओं की फोटो लगी हैं। नाम भी हिंदुओं जैसे हैं। इनके आगे बांस-बल्लियों से बैरिकेडिंग हैं या कपड़े से आगे का हिस्सा ढंक दिया गया है।
पता चला कि इन होटलों के मालिक मुस्लिम हैं। मुजफ्फरनगर में एक संत 'फूड जिहाद' के खिलाफ आंदोलन चला रहे हैं। इस वजह से ये होटल बंद करवा दिए गए। पढ़िए ये रिपोर्ट…
दिल्ली से देहरादून जाने वाले नेशनल हाईवे-58 पर दूर तक सिर्फ भगवा रंग है। हाईवे की एक लेन सिर्फ कांवड़ियों के लिए रिजर्व है। दूसरा हिस्सा गाड़ियों के लिए है। यही वजह है कि ट्रैफिक की रफ्तार धीमी है। जगह-जगह पुलिसवाले खड़े हैं। भीड़ इतनी है कि बार-बार जाम लग जाता है। इन रास्तों से डाक कांवड़ वाले निकल रहे हैं। ये या तो दौड़ते हुए निकलते हैं या फिर बाइक से।
हम आगे बढ़े, शहर के बाहरी इलाके में शामली रोड पर सड़क किनारे चाय-नाश्ते की दुकान दिखी। बोर्ड पर लिखा था ओन मोहम्मद जैदी टी स्टॉल। दुकान चारों तरफ से जालियों से कवर है। पूछा तो पता चला कि पहले ये दुकान ‘भूरा टी स्टाल’ नाम से थी, दुकान चलाने वाला मुस्लिम है, इसलिए लोगों ने विरोध किया। तब पुलिसवालों ने सही नाम वाला बोर्ड लगाने के लिए कहा था। इसके बाद बोर्ड पर नाम बदल दिया गया।
हम हाईवे पर निकले, तो ऐसे कई होटल दिखने लगे, जो बंद हैं। आसपास खड़े लोगों ने बताया कि इन होटलों में काफी भीड़ रहती थी। यहीं नसीरपुर चौराहे के पास गणपति होटल भी बंद है। बताया गया कि होटल वसीम नाम के शख्स का है। उन्हीं का एक होटल सुखदेव के नाम से भी है।
कुछ दूर चंडीगढ़ दा ढाबा भी बंद है। वहां मिले अफसर अली ने बताया, ‘होटल 4 जुलाई से नहीं खुला है। इसके मालिक का नाम नवाब मियां है। हमारे ढाबे का नाम किसी देवी-देवता के नाम पर नहीं है। अगर प्रशासन होटल का नाम बदलना चाहेगा, तो देखा जाएगा।’
अफसर अली कहते हैं, ‘होटल बंद होने से हमें तो कोई दिक्कत नहीं है, लेकिन दिहाड़ी पर काम करने वाले परेशान हैं। इस होटल में पूरा स्टाफ हिंदू है।'
यहीं पिकनिक पॉइंट नाम का होटल भी बंद है। इसके अंदर ऊं शिव वैष्णो ढाबा लिखा है। वहीं से हमें इसके मालिक आदिल राठौर का नंबर मिला। हमने उनसे बात की। उन्होंने बताया कि ये होटल पहले समरपाल सिंह चला रहे थे। एक साल पहले हमने उनसे लिया है। समरपाल ने ढाबे का नाम ऊं शिव वैष्णो रखा था। मैं पिकनिक पॉइंट नाम से चला रहा हूं। मेरी गलती इतनी है कि मैं पुराना नाम मिटा नहीं पाया।
आदिल राठौर कहते हैं, ‘हमारे यहां 5 कारीगर हैं। ये सभी हिंदू हैं। आप चाहें तो CCTV चेक कर लें, हम खाने में प्याज-लहसुन तक नहीं डालते हैं, किसी का धर्म क्या भ्रष्ट करेंगे। पहले मेरा बिजनौर रोड पर बाबा नाम से ढाबा था। वहां कोई दिक्कत नहीं हुई। पहली बार हुआ है कि हमारा ढाबा बंद करा दिया गया।’
आदिल कहते हैं, ‘ढाबे पर परिवार के साथ रहने वाले स्टाफ को भी खाना नहीं बनाने दे रहे हैं। हमारा घर यहां से 30 किमी दूर खतौली में है। वहां से उनके लिए खाने-पीने का इंतजाम कर रहे हैं।'
'प्रशासन कह रहा है कि एक-दो दिन में होटल खुल जाएंगे, लेकिन पता नहीं कब तक खुलेंगे। बस इतना जानता हूं कि मैं किसी के साथ धोखा नहीं करता हूं। खाना बनाने वाले हिंदू हैं, खाना खिलाने वाले भी हिंदू हैं। बस मैं मालिक हूं। लोग बिल देते वक्त कभी नाम पूछते हैं, लेकिन उन्हें दिक्कत नहीं होती है।’
जिन होटलों के मालिक हिंदू, उन्हें खोलने की इजाजत
बीच-बीच में कुछ होटल खुले भी हैं। कांवड़िए यहां आराम करते दिखे। बताया गया कि ये होटल हिंदू कारोबारियों के हैं। प्रशासन से इन्हें खुले रखने की परमिशन मिली है। यहीं हमें पुष्पराज सिंह मिले। वे एक होटल चलाते हैं।
पुष्पराज सिंह कहते हैं, ‘प्रशासन ने मुस्लिम होटल संचालकों से कहा है कि अगर होटल चलाना है, तो अपने नाम से चलाइए। ये नहीं होगा कि आप मुस्लिम हैं और हिंदुओं के नाम से होटल चलाएं।’
वहीं, नटखट होटल चलाने वाले अंकित पुंडीर कहते हैं, ‘मुजफ्फरनगर से धार्मिक शहर की ओर रास्ता जाता है। इन रास्तों से भक्त भी जाते हैं और टूरिस्ट भी। प्रशासन कह रहा है कि आप सभी होटल चलाओ, लेकिन उसका नाम वैसा ही रहेगा, जिस धर्म के आप हो। साथ ही बाहर बोर्ड पर मालिक और होटल में काम करने वालों का नाम लिखा जाएगा।’
‘जो गैर हिंदू अब तक हिंदू देवी-देवताओं के नाम से होटल चला रहे थे, उनके लिए अब मुश्किल होगी। ये आदेश हिंदुओं के लिए भी है। प्रशासन किसी को होटल चलाने से मना नहीं कर रहा है, लेकिन नाम सही होना चाहिए।’
यशवीर महाराज 'फूड जिहाद' के खिलाफ चला रहे अभियान
होटल मालिकों से बातचीत के दौरान मुजफ्फरनगर के एक संत का जिक्र हुआ। वे ‘फूड जिहाद’ के खिलाफ अभियान चला रहे हैं। पता चला कि योग साधना केंद्र चलाने वाले यशवीर काफी पहले से मुुजफ्फरनगर में एक्टिव हैं।
उनसे मिलने के लिए हम मुजफ्फरनगर से 15 किमी दूर बघरा ब्लॉक पहुंचे। यहां यशवीर का आश्रम है। उस वक्त वे पूजा कर रहे थे। थोड़ी देर के बाद बाहर आए। आते ही एक कागज दिया, जिस पर ‘ऊँ’ और मुस्लिम होटल लिखा था। नीचे 20 होटलों के नाम थे।
उन्होंने बताया कि ये सभी होटल मुस्लिमों के हैं। हमने पूछा कि मुस्लिमों के वेज होटल से क्या दिक्कत है?
यशवीर कहते हैं, ‘हिंदू धर्म और देवी-देवताओं के नाम पर बड़ी संख्या में मुस्लिम वेज होटल चला रहे हैं। उन होटलों के कर्मचारी भी मुस्लिम हैं। वे फूड जिहाद करना चाहते हैं। इनके यहां जिहाद के कई हिस्से हैं। ये भी जिहाद का एक हिस्सा है।’
‘लोग हिंदू होटल समझकर यहां जाते हैं, उनके खाने में थूक और मूत्र मिलाकर दिया जाता है। सब्जी-दाल में छौंक लगाई जाती है, वो चर्बी की होती है। सब्जियों में गोमांस मिला देते हैं। हिंदुओं का धर्म भ्रष्ट करना ही इनका मकसद है। हमारा कहना है कि आप होटल चलाओ, लेकिन हिंदुओं के नाम पर, देवी-देवताओं के नाम पर मत चलाओ। अपने मजहब और नाम से चलाओ।’
यशवीर कहते हैं, ‘ये मुसलमानों की साजिश है। अगर हिंदू नाम से होटल होगा तो हिंदू और मुस्लिम दोनों तरह के ग्राहक आएंगे। साथ ही हिंदुओं का धर्म भ्रष्ट करने में सुविधा रहेगी। अगर मुस्लिम नाम से होटल होगा, तो हिंदू वहां जाएगा नहीं। इन्हें जिहाद करना है। इसलिए ये लोग हिंदू नाम से होटल चला रहे हैं।'
बिना नाम बदले होटल खुले तो आंदोलन शुरू करेंगे: यशवीर 
यशवीर कहते हैं, ‘हमने प्रशासन से कहा था कि ये होटल सिर्फ कांवड़ यात्रा चलने तक ही बंद नहीं रहेंगे। अगर मुस्लिमों को अपने होटल आगे भी चलाने हैं, तो होटलों के नाम हिंदू देवी-देवताओं के नाम से नहीं रखने देंगे।’
यशवीर चेतावनी देते हुए कहते हैं, ‘हिंदू देवी-देवताओं के नाम पर होटल चलाने वाले मुस्लिमों ने अगर होटल खोले या प्रशासन ने खुलवाने की कोशिश की, तो सबसे पहले खुलने वाले होटल से ही आंदोलन शुरू करेंगे।'
नॉनवेज होटलों के बोर्ड काले कपड़ों से ढंके गए
हम मुजफ्फरनगर के मीनाक्षी चौक पहुंचे। यहां 20 से 30 नॉनवेज होटल हैं। सभी बंद मिले। होटल के बोर्ड भी काले कपड़े, तिरपाल या काली पन्नी से ढंके हैं।
इस बारे में हमने मुजफ्फरनगर के सिटी मजिस्ट्रेट विनय कश्यप से फोन पर बात की। वे कहते हैं, ‘मुजफ्फरनगर में सिर्फ नॉनवेज होटल बंद किए गए हैं। बाकी होटल खुले हैं। हमने पूछा कि मुस्लिमों के हिंदू नाम से बने ढाबे भी बंद हैं, वे कब तक खुलेंगे तो उन्होंने फोन काट दिया।
हालांकि मीडिया को दिए बयान में विनय कश्यप ने कहा था, ‘पिछली बार पता चला था कि कांवड़ यात्रा के रूट पर कुछ मुस्लिम हिंदुओं के नाम पर होटल चला रहे हैं। इसलिए इस बार होटल मालिकों की मीटिंग बुलाकर तय किया गया है कि इस तरह के होटल बंद होंगे। होटल पर सही नाम डिस्प्ले किया जाएगा, तभी उसे खोल सकते हैं।'
स्टोरी इनपुट: मुजफ्फरनगर से योगेश त्यागी